b'\n_START_ARTICLE_\nAfera (Kozak)\n_START_SECTION_\n1.\xe2\x80\x937. prizor\n_START_PARAGRAPH_\nKomisar Jeremija je poslan od komande okro\xc5\xbeja, da bi razre\xc5\xa1il konflikte, ki so nastali v \xc5\xa1tabu brigade. Gre za eno prvih brigad, za revolucionarne antifa\xc5\xa1isti\xc4\x8dne borce, dodobra preizku\xc5\xa1ene v bojih in ilegali. V pogovoru s Komisarjem se po\xc4\x8dasi razkrivajo dogodki, ki so jedro spora: Marcel je dal likvidirati Komandirja, ker ni poslu\xc5\xa1al njegovega ukaza. Simon je dal zato aretirati Marcelove ljudi, ki so likvidacijo izvedli. Marcel je na to odgovoril z agitacijo zoper Simona kot sovra\xc5\xbenika revolucije, nakar je Simon odlo\xc5\xbeil funkcijo komandanta in zahteval referendum. Za na\xc4\x8delnika cone Bernarda je \xc5\xa1la s tem stvar predale\xc4\x8d. Zato je po oficirju za zvezo Kristijanu obvestil komando okro\xc5\xbeja. Komisar je bil besen: enotnost antifa\xc5\xa1isti\xc4\x8dne revolucije pri njih ni veliko veljala, sekta\xc5\xa1ili so in se \xc5\xa1li revolucijo na lastno pest, razbili brigado, uni\xc4\x8dili politi\xc4\x8dno situacijo. Mislil si je, da jih bo \xc5\xbee nau\xc4\x8dil kaj je to revolucionarna disciplina!\n_START_SECTION_\n8.\xe2\x80\x9312. prizor\n_START_PARAGRAPH_\nV pogovoru med komisarjem in Simonom se zmerom bolj jasno ka\xc5\xbee, da gre v sporu za razli\xc4\x8dne koncepte revolucije. Fanati\xc4\x8dni Marcel je hotel brigado narediti za pokoren organ svoje skupine. Za Simona je ideal ljudsko samovladje, ki raste iz medsebojne povezanosti in moralne zavesti. Marcela naj odstranijo iz brigade, pa bo vse v redu. A Komisar zahteva, naj Simon Marcela rehabilitira in da zgled dobrega sodelovanja med komisarjem brigade in komandantom. Simon odkloni in zaprosi za degradacijo. Komisar oceni to za upor in uvede za oba nasprotnika voja\xc5\xa1ko preiskavo. Kristijan je prepla\xc5\xa1en: on mimo vodstva ne more, pri njem je vse samo megla, v revolucijo je \xc5\xa1el prav zato, da bi se re\xc5\xa1il svoje notranje negotovosti, da bi postal cel in pravi, kakr\xc5\xa1ni so oni. Za celoto gre, sprejeti morajo zakon tega boja, nimajo pravice cefrati se na lastno pest. Bernard izgubi \xc5\xbeivce: dvajset let se je boril, da bi z revolucijo uresni\xc4\x8dil \xc4\x8diste in kulturne odnose, zdaj pa do\xc5\xbeivlja tako rev\xc5\xa1\xc4\x8dino, kompromitirali so ga kot navadnega agenta, zanj je to katastrofa, njegovi ideali do\xc5\xbeivijo totalen mrk.\n_START_SECTION_\n13.\xe2\x80\x9320. prizor\n_START_PARAGRAPH_\nStra\xc5\xbea zase\xc5\xbee Marcelovo pismo na vi\xc5\xa1jo komando, \xc4\x8de\xc5\xa1 da preiskava favorizira razbija\xc4\x8de brigade in ravna v \xc5\xa1kodo revoluciji. Komisar nadere Marcela kot smrkavca in ga po\xc5\xa1lje v bunker, Bernarda pa sku\xc5\xa1a prepri\xc4\x8dati, naj vendar pomiri fante \xe2\x80\x93 kaj jih je popadlo, da se uro pred zmago postavljajo na zadnje noge in odpirajo notranjo fronto? To je intelektualska godlja! Stvari so vendar jasne! Saj je vendar tu revolucija in tam kontrarevolucija! V takih trenutkih je \xc4\x8dlovek ni\xc4\x8d in organizacija vse! Bernard utrujeno odgovori, da si je zmerom prizadeval, da bi bila revolucija \xc5\xa1e kaj ve\xc4\x8d\xe2\x80\xa6 Komisar ne razume: edini cilj je zmaga in revolucija bo zmagala, pa \xc4\x8de ostane le \xc5\xa1e deset ljudi na zemlji \xc5\xbeivih \xe2\x80\x93 in tisti pravi!\n_START_SECTION_\n21.\xe2\x80\x9322. prizor\n_START_PARAGRAPH_\nSimon, Marcel in Bernard so obto\xc5\xbeeni izdaje, Kristijan je opro\xc5\xa1\xc4\x8den zaradi pravilnega zadr\xc5\xbeanja med preiskavo. Komisar jih pusti same, da se pripravijo na zagovor. Kristijan na vse kriplje pere svojo vest, povsem zbegan je, ne ve ve\xc4\x8d, kaj je prav in kaj ne. Marcel je neomajen v svojem fanatizmu \xe2\x80\x93 tudi, \xc4\x8de se je Komisar zmotil, on je revolucija in revolucija se ne moti. Pripravljen je, le to ga boli, da bo sojen hkrati z njimi, ki so izdajalci! Simon ima druga\xc4\x8dne misli: v gorah \xc4\x8dakajo ljudje, njim so zavezani, ne pa da tu \xc4\x8depijo kri\xc5\xbeem rok. Odlo\xc4\x8di se, da bo pobegnil in nagovarja Bernarda, naj gre z njim. Tedaj Marcel pokli\xc4\x8de stra\xc5\xbeo in izda Simonov naklep.\n_START_SECTION_\n23.\xe2\x80\x9324. prizor\n_START_PARAGRAPH_\nMarcel se na zasli\xc5\xa1anju pod pritiskom Komisarjeve avtoritete zlomi, prizna, da je bilo njegovo delovanje upor in krivda pred revolucijo. Simon pa pri zadnjem pogovoru ne popusti. Komisarju zabrusi, da je nasilnik, da kroti revolucijo za slu\xc5\xbebo voja\xc5\xa1ki hierarhiji in da sam ne mara zmage, \xc4\x8de je dobljena s Komisarjevimi metodami. Nato odpahne stra\xc5\xbeo in se po\xc5\xbeene skozi okno. Zunaj padejo streli in komisar mirno pove, da je hi\xc5\xa1a obkoljena in \xc4\x8de kdo \xc5\xbeeli, lahko gre. Kristijan se odpravi k vratom. Izdal je Simona in zdaj mora za njim, poslu\xc5\xa1en zakonu v sebi ki pravi, da ne sme biti izdajalec. Komisar ga besen udari, uka\xc5\xbee, naj ga spravijo v bunker, jutri pa bo sojen. Nato pospravi mizo in uka\xc5\xbee, da bo \xc5\xa1el Marcel nazaj v brigado in prevzel komando, Bernard bo \xc5\xa1el z njim in bo spametoval Simonove ljudi. Marcel in Bernard sprejmeta ukaz.'